《呈徐通仲兼简仲锡》
宋代·姜夔

斯文准乾坤，作者难屈指。我从李郭游，知有徐孺子。

春风橘洲前，白月太湖尾。怀哉来无期，玉唾炯在纸。

去年识仲氏，何啻空谷喜。合并忽自天，颠倒见底里。

维君天下士，竹箭东南美。胡不在石渠，诸公当料理。

千岩今林宗，泉石助风轨。示疾不下堂，有句高八米。

此老笔砚交，诚斋古元礼。毫端洒秋露，去国词愈伟。

属闻都门别，回首即桑梓。独怜苕溪上，垂榻俟行李。

烟波肯寻盟，归棹为君舣。

作者简介：姜夔[kuí]（1154年—1221年），字尧章，号白石道人，汉族，饶州德兴人。南宋文学家、音乐家。其作品素以空灵含蓄著称，姜夔对诗词、散文、书法、音乐，无不精善，是继苏轼之后又一难得的艺术全才。有《白石道人诗集》《白石道人歌曲》《续书谱》《绛帖平》等书传世。